Twee sit lank vir moord en roofArgieffoto Twee mans is Sondag in die Sasolburg-hooggeregshof tot lewenslange tronkstraf gevonnis vir moord en roof. Michael Bheki Mthethwa (29) en Lefu Johannes Motloung (41) is skuldig bevind aan die moord op Mbuyiseni Phajane Mnguni (toe 42). Mnguni, in daardie stadium ŉ werknemer van Sasol, is op 23 Oktober 2014 as vermis aangemeld. Sy liggaam is 31 Oktober 2014 in ŉ rivier in Oranjeville opgespoor. ŉ Nadoodse ondersoek het daarop gedui dat hy verdrink het. Volgens Thandi Mbambo, woordvoerder van die polisie, kon die polisie onder leiding van ao. Louis Hendricks daarin slaag om die verdagtes vas te trek deur Mnguni se gesteelde motor na te spoor. Dié motor, ŉ Volkswagen Polo, het die polisie uiteindelik gelei na Mthethwa en Motloung en hulle is in 2016 in hegtenis geneem. Die twee mans het die motor glo vir R3 500 verkoop. Hulle het ook skuld beken op die moord. Jones Qhobosheane, adjunk- provinsiale polisiekommissaris, het die lewenslange vonnisse verwelkom. “Hendricks het daarin geslaag om die familie se hoop te herstel deur nie die saak gewonne te gee nie. Hierdie saak sal ook verseker dat die polisie die gemeenskap se vertroue terugwen,” het hy gesê.